**NOTĂ INFORMATIVĂ**

**la proiectul hotărârii Guvernului *„*Cu privire la Comisia pentru investiții inteligente în tehnologiile informaționale*”***

În temeiul prevederilor acţiunii nr.9 din Planul de acţiuni al Guvernului pentru anii 2016-2018, aprobat prin Hotărârea Guvernului nr. 890 din 20.07.2016, precum şi prevederilor art.7 lit.k) din Legea nr.136 din 07.07.2017 cu privire la Guvern și pentru realizarea obiectivelor Programului strategic de modernizare tehnologică a guvernării (e-Transformare), aprobat prin Hotărîrea Guvernului nr.710 din 20.09.2011 a fost elaborat proiectul hotărârii Guvernului **„Cu privire la Comisia pentru investiții inteligente în tehnologii informaționale”**.

De asemenea, la elaborarea proiectului s-a ținut cont de recomandările cu privire la gestiunea riscurilor expuse în Raportul auditului tehnologiilor informaționale cu elemente de performanta cu tema „Problemele şi riscurile identificate pot afecta agenda de e-Transformare a Guvernării”, aprobat prin Hotărârea Curții de Conturi nr.46 din 14.09.2012.

Programul de e-Transformare a guvernării a pus, de fapt, bazele unei abordări coordonate asupra investițiilor inteligente în TI şi sporirii capacităților TI din sectorul public. Astfel, unul din obiectivele acestui document de politici publice constă în efectuarea investițiilor inteligente în TI care vor contribui la:

• modernizarea sectorului public în beneficiul cetățeanului şi dezvoltarea unui sector privat dinamic şi competitiv prin digitalizarea serviciilor publice până în 2020;

• creșterea transparenței şi eficienței procesului de guvernare prin integrarea tehnologiilor informaționale inteligente utilizate de către instituțiile administrației publice centrale şi deschiderea datelor guvernamentale cu caracter public;

• scăderea costurilor implicate de tehnologiile informaționale utilizate de sectorul public.

Pentru atingerea obiectivului menționat, Programul a prevăzut necesitatea utilizării pe scară largă în sectorul public a unui cadru de investiții inteligente în TI, care trebuie să includă:

a) planificarea strategică şi bugetarea;

b) gestiunea proiectelor;

c) gestiunea achizițiilor şi relațiilor cu furnizorii;

d) evaluarea performanței.

În acest context, ca prim pas, pentru dezvoltarea acestui cadru se propune instituirea unei Comisii pentru investiții inteligente în tehnologiile informaționale.

Misiunea acestui organ colegial va consta în asigurarea investițiilor inteligente în TI, utilizării masive a acestora în sectorul public pentru transparentizarea utilizării și utilizarea optimă și conform destinației a resurselor bugetare și a resurselor proiectelor finanțate din surse externe destinate investițiilor în acest domeniu.

De menționat, că prin crearea Comisiei respective nu se intenționează nici într-o măsură de a pune obstacole în inițierea proiectelor de investiții în TI și accesarea mijloacelor financiare din surse externe pentru asemenea proiecte, ci în optimizarea cheltuielilor pentru investiții în sectorul public, prin evaluarea multiaspectuală a proiectelor elaborate de inițiatorii de proiecte și a cheltuielilor planificate, precum și prin propunerea unor soluții tehnice performante pentru implementarea proiectelor respective.

Astfel, în sfera de competență a Comisiei va intra evaluarea și avizarea propunerilor de proiecte de investiții în domeniul tehnologiilor informaționale în sectorul public, elaborate de ministere, Cancelaria de Stat, alte autorități administrative centrale subordonate Guvernului şi structurile organizaționale din sfera lor de competentă, instituțiile publice autonome, precum şi persoanele juridice de drept privat care, în limitele competențelor prevăzute de lege, prestează servicii publice, precum și monitorizarea modului de implementare a proiectelor.

Concomitent, proiectul prevede că în cazul proiectelor de investiții în tehnologiile informaționale elaborate de alte autorități și instituții publice nesubordonate Guvernului, precum și de autoritățile administrației publice locale, avizarea proiectelor respective de către Comisie va purta un caracter de recomandare.

Potrivit proiectului Regulamentului Comisiei pentru investiții inteligente în tehnologiile informaționale, Comisia va fi un organ colegial, în componența instituțională a căreia vor intra secretar de stat al Ministerului Finanțelor responsabil de domeniul achizițiilor publice (președinte al Comisiei), director executiv al Centrului de Guvernare Electronică (vicepreședinte al Comisiei), secretar de stat al Ministerului Economiei și Infrastructurii în domeniul tehnologiei informației și comunicațiilor, secretar general adjunct al Guvernului, i directorul adjunct al Agenției Achiziții Publice și vicedirectorul tehnologii și inovații al Centrului de Guvernare Electronică.

Instituirea și activitatea Comisiei nu va necesita cheltuieli financiare suplimentare, lucrările de secretariat fiind asigurate de către Centrul de Guvernare Electronică (E-Government).

Considerăm că activitatea viitoarei Comisii pentru investiții inteligente în TI va contribui la consolidarea eforturilor de asigurare a continuității şi sustenabilității proceselor de e-Transformare a guvernării și de reformare a serviciilor publice, prin asigurarea fructificării tuturor rezultatelor obținute până la moment, în special exploatarea infrastructurii platformei tehnologice guvernamentale comune (MCloud), utilizarea oportunităților și soluțiilor tehnice oferite de platforma de interoperabilitate (MConnect) și reutilizarea serviciilor electronice guvernamentale disponibile (MPass - serviciul electronic guvernamental de autentificare și control al accesului, MSign - serviciul electronic guvernamental de semnătură digitală, MPay - serviciul electronic guvernamental de plăți electronice).

Conform prevederilor art.9 alin.(1) și art.10 din Legea nr.239-XVI din 13.11.2008 privind transparența în procesul decizional, la 23.03.2015, proiectul hotărârii Guvernului „Cu privire la Comisia pentru investiții inteligente în tehnologiile informaționale”a fost plasat, pentru consultare publică, pe pagina oficială în internet a Cancelariei de Stat  [http://cancelaria.gov.md/pageview.php?l=ro&idc=444&nod=1&](%20http%3A//cancelaria.gov.md/pageview.php?l=ro&idc=444&nod=1&%20) (secțiunea „Proiecte în discuție”), precum și pe <http://www.particip.gov.md/proiectview.php?l=ro&idd=2164>, și a putut fi accesat de către toate părțile interesate. Totodată, menționăm că în rezultatul consultării publice a proiectului nu au parvenit careva recomandări.

**Secretar General de Stat Iulia COSTIN**

**al Ministerului Economiei**

**și Infrastructurii**